‘ગાયત્રી’ના સર્જકે પોતાના નવા પિક્ચર માટે રજનીકાન્તને હીરો લીધા અને તે પછી તેમણે કદી પાછા વળીને જોવું પડ્યું નથી. રજનીકાન્તની વિવિધ રીતે સિગારેટ પીવાની-સળગાવવાની સ્ટાઇલ એ દિવસોમાં એટલી પોપ્યુલર થઈ હતી કે હિન્દી સિનેમામાં એવી અદાઓ કરનાર શત્રુઘ્ન સિંહાને પણ વિલન હોવા છતાં ઓડિયન્સનો જબ્બર રિસ્પોન્સ મળતો. એ બિશ્વજીત જેવા સરખામણીએ સૉફ્ટ કલાકાર સાથે મારામારી કરતા, ત્યારે નાયકને માર પડતો હોવા છતાં ખલનાયક શત્રુઘ્નસિન્હાને તાળીઓ મળતી, એ બહુ જાણીતી વાત છે. તે પછી શત્રુભૈયા પણ હીરો થઈ ગયા હતા. રજનીકાન્ત તો ‘સોલવા સાવન’ની મૂળ તામિલ આવૃત્તિમાં પણ કમલ હાસન અને શ્રીદેવી સામે વિલન જ હતા. ‘સોલવા સાવન’ એ, હિન્દી ફિલ્મોને લાગેવળગે છે ત્યાં સુધી, શ્રીદેવીની હિરોઇન તરીકેના સાચા આગમનની પ્રથમ કૃતિ. હિન્દી ફિલ્મોમાં, એટલે કે રાષ્ટ્રિય કક્ષાએ, હવે શ્રીદેવીની ખરી પરીક્ષા હતી!